
Tilskotsbrev kyrkjeleg undervisning og læring, diakoni og kyrkjemusikk i Domkyrkjene i Den norske kyrkja i 2026
[bookmark: Start]
Frå og med 2026 gjeld ny tilskotsordning for Den norske kyrkja. Denne vart vedteken av Kyrkjemøtet i 2024 (KM 13/24), og Kyrkjerådet vedtok i 2025 nye retningslinjer for tilskotsforvaltning i KR 41/25.
Målet med tilskotet er å realisera Kyrkjemøtets strategi for Den norske kyrkja og dei strategiske planane i bispedømmerådet og gi gode rammer for arbeidet til soknet innanfor undervisning og diakoni, og for kyrkjemusikk i domkyrkjene. Dette skal skje ved at kyrkjelydane skaper gode aktivitetar for mottakarar av og deltakarar i aktivitetane, utor høvesvis Plan for diakoni, Plan for kyrkjeleg undervisning og læring, og Plan for kyrkjemusikk.

-Tilskotet skal brukast etter formålet som ligg i dei over nemnde planane.

-For tilskot til kyrkjeleg undervisning og læring skal om lag 80% av tilskotet brukast til arbeid for barn og unge 0-18 år.

-Tilskot til diakoni føreset kommunal - eller anna ekstern delfinansiering (normalt 50%).

-Tilskot for 2026 blir utbetalt på bakgrunn av administrativt registrerte aktivitetar i “Kyrkja vår”. 

For tilskotet som skal utbetalast i 2027 gjeld følgjande: For at tilskot skal mottakast må aktivitetar til dei ulike tilskotsformåla vera registrerte i planverktøyet «Kyrkja vår» før tilskotet skal utbetalast.

1. Fellesrådet har ansvar for at planlagde aktivitetar er registrerte i Kyrkja vår innan 15. november.

2.	Soknerådet må vedta dei planlagde aktivitetane. Vedtaket har ingen absolutt frist, men fellesrådet får ikkje utbetalt tilskot før vedtaket i sokneråda er gjort. Det blir tilrådd at soknerådet behandlar saka i tidsrommet mellom 15. november og 31. desember, i god tid før tilskotsutbetalinga finn stad.

3.	Når vedtaket er gjort, blir dette stadfesta i Kyrkja vår.
 
Tildelt tilskot
Årets tilskotsbeløp er berekna ut frå tildelinga i fjor, tillagt 3,49%, som svarer til auken i tildelinga frå departementet. Frå dette beløpet har bispedømmerådet høve å trekkja frå inntil 2 % til strategiske satsingar og 1 % til fagsamlingar. 

Møre bispedømmeråd har vedteke at det for 2026 ikkje skal trekkjast noko. Ein planlegg å halde av midlar til strategisk satsning og fagsamlingar frå 2027.

I samsvar med dei nye retningslinjene blir lønnstilskot for vigsla kateketar og diakonar som er tilsette lønte av tilskotsmidlane utbetalte frå Kyrkjerådet. Tilsvarande beløp er derfor trekt frå tilskotsutbetalinga i bispedømmerådet. I åra framover vil beløpa justerast slik at fellesråd som tilset vigsla i desse stillingane vil få litt meir midlar, og fellesråd som ikkje tilset vigsla i desse stillingane vil få noko mindre midlar.

Oversikt over utbetalte tilskotsbeløp til kvar mottakar, til kva formål det er utbetalt tilskot og eventuelle fråtrekk som er gjort ligg på nettsida i bispedømmerådet.

Rapportering
Frå og med rekneskapsåret 2026 skal det rapporterast på aktivitet for desse tilskota. Tilskotsmottakar må registrera gjennomførte aktivitetar i «Kyrkja vår» innan 31.januar 2027.
Dette gjeld alle tilskotsmidla omfatta i dette brevet.
Minimum annakvart år kallar bispedømmerådet fellesrådet inn til samtale om aktivitetar skapt av tilskotet. Hovudfokus for møtet er korleis arbeidet som blir gjennomført med tilskotsmidlar kan vidareutviklast.
Bispedømmerådet kan kvart år mellom 1.juni og 1. oktober be fellesråd om rekneskapsrapportering for førre år. Det betyr at fellesråda framleis må føra tilskota og bruken av dei med eigne formål/prosjekt/ansvar e.l. for å kunna rapportera på dei ved behov.

Unytta midlar / mindreforbruk
Dersom dei akkumulerte ubrukte midlane overstig 50% av tilskota i år, må fellesrådet melda frå til bispedømmerådet så snart som mogleg. Det overskytande vil trekkjast frå neste års tilskot. 
Fellesrådet må årleg setja av eventuelle ubrukte tilskotsmidlar i bunde fond. 
Storleiken på akkumulerte ubrukte midlar vil også vera ein naturleg del av samtalen fellesrådet har med bispedømmerådet om bruken av midlar, jfr. retningslinjenes pkt A5.

Kontrolltilgang og moglege sanksjonar
Dersom bispedømmerådet vurderer at fellesrådet ikkje har tilstrekkeleg aktivitet ut frå tilskotet, skal bispedømmerådet gi fellesrådet skriftleg tilbakemelding om dette. Etter to år med skriftleg tilbakemelding kan tilskotet det etterfølgjande året reduserast etter vedtak i bispedømmerådet.

For meir informasjon om ny tilskotsordning, rapportering og ny plan for kyrkjeleg undervisning og læring, les her:
https://ressursbanken.kirken.no/nb-NO/administrasjon/tilskuddsordning/alt-du-trenger-a-vite-om-tilskuddsforvaltning/


Bjørn Olaf Storhaug						Maria Vassli Gjære 
Stiftsdirektør i Møre bispedøme				avdelingsleiar, kyrkjefag og samfunn

